În atenția candidaților la concursul de ocupare a posturilor didactice/catedrelor din învățământul preuniversitar, sesiunea 2013

* Accesul candidaților în sălile de examen în intervalul orar 8:00-9:00 din 30.07.2013
* În toate sălile de concurs sunt instalate camere video de supraveghere.
* Candidaţii nu pot avea asupra lor, în sălile de concurs, **cărţi, caiete, telefoane mobile sau alte mijloace de comunicare la distanţă**.
* Candidaţii pot avea dicţionare pentru disciplinele latină sau greacă veche şi planurile de conturi pentru disciplina „economic, administrativ, poştă”.
* Din momentul deschiderii plicului cu subiecte, nici un candidat nu mai poate intra sau părăsi sala, decât dacă predă lucrarea, subiectul şi semnează de predare.
* Candidaţii, care nu se află în sală în momentul deschiderii plicului cu subiecte, pierd dreptul de a mai susţine proba scrisă.
* După înmânarea subiectelor **candidaţii verifică dacă au primit subiectul corespunzător specializării/disciplinei de concurs**.
* Pentru redactarea lucrărilor se foloseşte cerneală sau pix de culoare albastră; desenele/graficele se pot executa şi cu creionul negru.
* Pe foaia tipizată, candidaţii completează **denumirea disciplinei** de concurs **cu majuscule** **exact ca în subiectul primit**.
* În timpul desfăşurării probei, responsabilul de sală şi ceilalţi supraveghetori nu discută între ei şi nu rezolvă subiectele. Unul dintre supraveghetori se aşează în faţa clasei, iar altul în spatele clasei şi nu au alte preocupări decât supravegherea candidaţilor.
* Înscrierea numelui candidaţilor în afara spaţiului care se sigilează, precum şi orice alte semne distinctive pe foile de concurs, destinate lucrărilor scrise sau pe ciorne, determină anularea lucrărilor scrise.
* Candidaţii care doresc să corecteze o greşeală taie fiecare rând din pasajul greşit cu o linie orizontală, iar schemele/desenele cu o linie oblică.
* Candidaţii, care în timpul desfăşurării probei scrise sunt surprinşi copiind, având asupra lor telefoane mobile sau alte mijloace de comunicare la distanţă ori transmiţând soluţii cu privire la subiecte, sunt eliminaţi din concurs, încheindu-se un proces verbal în acest sens, de către profesorii asistenţi sau membri comisiei de concurs. Aceeaşi măsură se aplică şi pentru orice tentativă de fraudă.
* **Candidaţii eliminaţi din concurs pentru fraudă sau tentativă de fraudă nu sunt repartizaţi pe posturi didactice/catedre în anul şcolar 2013-2014**.
* Candidaţii, care din motive de sănătate sunt obligaţi să părăsească sala de concurs, pot solicita anularea lucrării, pe baza unei declaraţii.
* Candidaţii, care renunţă din proprie iniţiativă la concurs, pot solicita anularea lucrării, pe baza unei declaraţii şi părăsesc sala după cel puţin o oră de la deschiderea plicului cu subiecte.
* În cele două situații de mai sus, lucrările scrise nu sunt evaluate, iar în statistici candidaţii respectivi se consideră retraşi. **Candidaţii nu au dreptul de a părăsi sălile de concurs având asupra lor subiectele de concurs.**
* În cazuri excepţionale, dacă un candidat se simte rău şi solicită părăsirea temporară a sălii, el este însoţit de unul dintre supraveghetori până la înapoierea în sala de examen. În această situaţie timpul alocat rezolvării subiectelor nu se prelungeşte.
* Supraveghetorii, care furnizează soluţii ale subiectelor de concurs, falsifică lucrări sau au manifestări de neglijenţă în îndeplinirea atribuţiilor de supraveghetor, tolerarea unor acţiuni sau intenţii de fraudă ale candidaţilor, părăsirea nejustificată a sălii de concurs etc., răspund disciplinar, conform Legii educaţiei naţionale nr. 1/2011 cu modificările şi completările ulterioare, potrivit dispoziţiilor Codului civil sau penal, în funcţie de gravitatea faptei.
* **Candidaţii sigilează la lucrările scrise** spaţiul cu datele de identificare folosind numai etichetele destinate acestui scop**,** după ce toţi supraveghetorii au semnat în spaţiul dedicat, **în prezenţa responsabilului de sală**, după care se aplică ştampila circulară cu diametrul de 35 mm „Concurs de ocupare a posturilor didactice” şi semnătura preşedintelui comisiei. Pentru ştampilă se utilizează tuşul albastru.
* Candidaţii completează cu datele personale spaţiul dedicat **pe toate foile de concurs tipizate** **scrise,** care se sigilează**;**
* Supraveghetorii verifică datele de identificare ale fiecărui candidat completate în spaţiul dedicat care se sigilează;
* **După ce îşi încheie lucrările**, candidaţii numerotează foile de concurs, numai cu cifre arabe, în partea de jos a paginii, în colţul din dreapta, indicând pagina curentă şi numărul total de pagini scrise, de exemplu sub forma 3/5, pentru pagina a treia, în situaţia în care candidatul a scris în total 5 (cinci) pagini. Se numerotează toate paginile pe care candidatul a scris, inclusiv prima pagină şi acelea pe care sunt scrise doar câteva rânduri, partea nescrisă fiind barată de către supraveghetori.
* Candidaţii aplică eticheta autocolantă cu cod de bare nr. 1, pe prima pagină a primei foi de concurs tipizate şi sigilate, doar în spaţiul marcat cu „Cod de bare”;
* Începând cu a doua foaie de concurs tipizată solicitată, candidaţii aplică consecutiv, câte o etichetă autocolantă cu cod de bare, în ordine crescătoare, în chenarul dedicat „Cod de bare” aflat pe foaia de concurs tipizată şi **sigilată**;
* Aplicarea etichetelor autocolante cu cod de bare se face doar pe foile tipizate, **care conţin răspunsurile candidaţilor**;
* Etichetele autocolante cu cod de bare se utilizează **doar în spaţiul marcat cu „Cod de bare”**;
* Aplicarea etichetelor autocolante cu cod de bare se face doar pe foile de concurs scrise, **care nu au fost anulate**.
* **După ce termină redactarea lucrărilor**, candidaţii predau lucrările scrise şi subiectul responsabilului de sală, semnează în borderoul de predare a lucrărilor, menţionând numărul de pagini scrise.
* Spaţiile libere ale întregii lucrări se anulează cu linie frântă în forma literei „Z”, de către un supraveghetor, în faţa candidatului.
* În sală rămân cel puţin 5 (cinci) candidaţi până la predarea ultimei lucrări. **La finalizarea probei scrise, candidaţii nu au dreptul de a părăsi sălile de concurs având asupra lor subiectele de concurs.**
* **Ciornele** se predau separat, odată cu lucrarea, responsabilului de sală, **fără să aibă valabilitate în evaluarea lucrării şi la eventualele contestaţii**.
* Baremele de corectare vor putea fi consultate, după finalizarea probei scrise, afişate la loc vizibil.
* Rezultatele concursului se afişează la sediul unităţii de învăţământ unde s-a desfăşurat proba scrisă şi la inspectoratele şcolare, la 05.08.2013.
* Contestaţiile se depun la sediile inspectoratelor şcolare în perioada 05-06.08.2013, într-un interval orar ce va fi anunțat ulterior.